**Magnus Pehrsson** (s. 25. toukokuuta 1976) on ruotsalainen jalkapallovalmentaja ja entinen keskikenttäpelaaja.

Ura pelaajana
-------------

Junioritasolla IFK Lidingössä ja IF Brommapojkarnassa oppinsa hankkinut Pehrsson pelasi urallaan IFK Göteborgin, Bradford City AFC:n ja Djurgårdens IF:n joukkueissa. Loukkaantumiset pilasivat Pehrssonin pelivuodet ja hän joutui ripustamaan nappulakengät naulaan lopullisesti maaliskuussa 2003.

### Meriitit pelaajana

* Ruotsin mestaruus: 2002
* Ruotsin Cup: 2002

Ura valmentajana
----------------

Pehrsson siirtyi kaudeksi 2004 Åtvidabergs FF:n apulaisvalmentajaksi. Yhdessä Kent Karlssonin kanssa Pehrsson luotsasi seuran Ruotsin cupin finaaliin 2005 ja vuosikausien tauon jälkeen europeleihin. 

Kaudella 2006 Pehrsson toimi IK Siriuksen päävalmentajana luotsaten seuran Norra 1 Divisionin kakkoseksi ja nousuun Superettaniin. Kauden päätteeksi Pär Millqvist otti ohjat käsiinsä ja Pehrsson piti välivuoden toimien tv-kommentaattorina.

Kaudeksi 2008 hän palasi taas valmennushommiin tehtyään lokakuussa 2007 sopimuksen göteborgilaisseura GAISin kanssa. Pehrssonin johdolla Gais sijoittui kaudella 2008 yhdenneksitoista Allsvenskanissa. Kauden jälkeen hän jätti seuran ja siirtyi tanskalaisen Aalborg BK:n päävalmentajaksi.  Pehrsson johdatti Tanskan mestaruuden 2008 voittaneen AaB:n kaudella 2008/09 cupin hopealle. Seuraavalla kaudella taloudellisissa vaikeuksissa ollut seura onnistui Pehrssonin johdolla sijoittumaan viidenneksi. Kausi 2010/11 alkoi kuitenkin umpisurkeasti ja Pehrsson sai lokakuussa 2010 potkut AaB:n majaillessa sarjajumbona. 

Marraskuussa 2010 uutisoitiin, että Pehrsson siirtyy Djurgårdens IF:n valmentajaksi kaudelle 2012.  Kauden 2011 alettua katastrofaalisen huonosti DIF erotti Lennart Wassin ja Pehrssonista tuli päävalmentaja jo toukokuun alussa 2011.   Pehrssonin johdolla DIF oli kauden 2011 päätteeksi lopulta liigassa sijalla 11 ja säilytti sarjapaikkansa. Kausi 2012 sujui vain hiukan paremmin, kun DIF päätti kautensa yhdeksänneksi. Kausi 2013 alkoi jälleen alavireisesti. Keväällä 2013 Pehrsson sai uhkauksia seuran kannattajiksi ilmoittautuneilta henkilöiltä. Pehrsson ja puheenjohtaja Tommy Jacobson erosivat uhkailujen jälkeen tehtävistään huhtikuussa 2013. 

Joulukuussa 2013 Pehrsson siirtyi kaksivuotisella sopimuksella Viron maajoukkueen päävalmentajaksi. Pehrssonin johdolla Viro avasi EM2016-karsinnat komeasti kotivoitolla Sloveniasta. Sen jälkeen karsinnat sujuivatkin alavireisemmin. Viro hävisi Liettualle ja jäi maalittomaan tasapeliin San Marinoa vastaan. Lopulta kolme voittoa, yksi tasapeli ja kuusi tappiota riittivät vain neljänteen sijaan ja jatkokarsintapaikka jäi kuuden pisteen päähän. Pehrssonin pesti Viron maajoukkuevalmentajana päättyi lopulta potkuihin syyskuussa 2016 heikosti alkaneiden MM-karsintojen vuoksi.

Marraskuun lopulla 2016 Pehrsson teki sopimuksen Ruotsin tuoreen mestarijoukkueen Malmö FF:n kanssa ja aloitti seuran päävalmentajana 1. joulukuuta 2016. Lokakuussa 2017 Pehrsson pääsi juhlimaan uransa ensimmäistä Ruotsin mestaruutta, kun Malmö FF varmisti ykkössijansa jo ennen kauden loppua. Mestaruuskauden jälkeen Malmön tulokset romahtivat. Joukkue putosi Mestarien liigassa jo toisella karsintakierroksella ja oli vajonnut heikon Allsvenskan-kauden alun myötä sarjassa sijalle 10, kun yhdeksän kierrosta oli pelattu. Pehrsson kärsi joukkueineen tappion myös Ruotsin cupin finaalissa, kun Djurgården oli vahvempi maalein 3-0. Pehrsson sai potkut seurasta 14. toukokuuta 2018, neljä päivää tappiollisen cup-finaalin jälkeen.

Tammikuussa 2019 Pehrsson aloitti Kalmar FF:n päävalmentajana kolmivuotisella sopimuksella. Kausi sujui odotuksia heikommin ja Kalmar joutui taistelemaan sarjapaikkansa puolesta. Lopulta seurajohto päätyi erottamaan Pehrssonin kierros ennen Allsvenskan-kauden päätystä. Kalmar oli sarjakarsijan paikalla sijalla 13.

  

### Meriitit valmentajana

* Ruotsin mestaruus: 2017
* Ruotsin cup
	+ Hopeaa 2005 (apuv.), 2018
* Tanskan cup
	+ Hopeaa 2009

Lähteet
-------

1. ↑  Magnus Pehrsson new coach at Aalborg
2. ↑  Pehrsson får sparken från Ålborg
3. ↑  EXTRA: Magnus Pehrsson till Djurgården
4. ↑  Magnus Pehrsson tar vid (Arkistoitu – Internet Archive)
5. ↑  Besked i dag: Wass lämnar Djurgården
6. ↑  Magnus Pehrsson och Tommy Jacobson avgår
7. ↑  Pehrsson succeeds Rüütli as Estonia coach *UEFA.com*.  5.12.2013. Viitattu 16.12.2013. (englanniksi)
8. ↑  Euro 2016 round-up: England boosted by Estonia's surprise victory against 10-man Slovenia *Daily Mail*.  8.9.2014. Viitattu 16.3.2016. (englanniksi)
9. ↑  Worst possible ending to Estonia-Switzerland final EURO 2016 qualifier *ERR.ee*.  12.10.2015. Viitattu 16.3.2016. (englanniksi)
10. ↑  Magnus Pehrsson slutar som förbundskapten för Estland: "Vi var pressade att leverera" *Fotbollskanalen*.  14.9.2016. Viitattu 16.12.2016. (ruotsiksi)
11. ↑  Magnus Pehrsson ny tränare i Malmö FF *Malmö FF*.  23.11.2016. Viitattu 16.12.2016. (ruotsiksi)
12. ↑  Malmö är svenska mästare *Sveriges Radio*.  16.10.2017. Viitattu 25.11.2017. (ruotsiksi)
13. ↑  Daniel Andersson ny huvudtränare i Malmö FF *Malmö FF*.  14.5.2018. Viitattu 24.5.2018. (ruotsiksi)
14. ↑  Officiellt: Magnus Pehrsson ny tränare i Kalmar - efterträder Henrik Rydström *Fotbollskanalen*.  27.11.2018. Viitattu 10.2.2019. (ruotsiksi)
15. ↑  Bekräftat: Pehrsson avgår *Aftonbladet*.  31.10.2019. Viitattu 23.11.2019. (ruotsiksi)


|  |  |  |
| --- | --- | --- |
| Edeltäjä:**Roland Nilsson** | **GAISin päävalmentaja**2008 | Seuraaja:**Alexander Axén** |

|  |  |  |
| --- | --- | --- |
| Edeltäjä:**Allan Kuhn** | **Aalborg BK:n päävalmentaja**1/2009–10/2010 | Seuraaja:**Kent Nielsen** |

|  |  |  |
| --- | --- | --- |
| Edeltäjä:**Lennart Wass** | **Djurgårdens IF:n päävalmentaja**5/2011–4/2013 | Seuraaja:**Per-Mathias Høgmo** |

|  |  |  |
| --- | --- | --- |
| Edeltäjä:**Tarmo Rüütli** | **Viron maajoukkueen päävalmentaja**12/2013–9/2016 | Seuraaja:**Martin Reim** |

|  |  |  |
| --- | --- | --- |
| Edeltäjä:**Allan Kuhn** | **Malmö FF:n päävalmentaja**12/2016–5/2018 | Seuraaja:**Daniel Andersson** |

|  |  |  |
| --- | --- | --- |
| Edeltäjä:**Henrik Rydström** | **Kalmar FF:n päävalmentaja**1–10/2019 | Seuraaja:**Nanne Bergstrand** |